Date: 1503
Issuing place: Viborg
Country: Suomi
Language: saksa
Document type: Paikallishallinto, Kirjeet

Mynen fruntliken grote tovoren. Ersamen her borgermester und radman der stad Revele. Ik voge jwer ersamheit to wetende, dat ick hebbe jwen breff wol vorstaen, to my gekomen is vor wynachten nu negest vorleden umme de werve und klachtinge breve, de jwe ersamheit vorstaen heft van Hinrick Lulen na myner bevelinge umme vorbot der Wyborgenschen borger gut to vorkopende ok numment ere gud vorkopen mochte bynnen der stat Revele, nu in twen jaren verleden vnd van der berovinge, gewalt der cronen van Sweden undersaten van jwen medeborgeren weddervaren is, vorder umme mynen schepper und botslude Hans Elzebet, my van der hant brachte, ok van myn salpeter, de myt gewalt van my genomen, van der unerliker beseginge und beslut van mynen dener Hinrick Werneke, deme syn gut genomen is, welker vorgeschreven werve klachtinge breve myt alle vorbenomede artickele yk Hinrick Lulen vulkomen tosta und denke et vorvolgen und to vullenbrengen, offte Got wil, so verne dat my dar gein recht eder wandel vor en schuet etc. Vorder kan ik et klarliken botugen, dat myne buren sint nicht recht und wyslik vornoget, men met vordeckinge sin se op eren schaden van jw vorwiset, nicht myt halve betalinge, en sint noch 4 schepe en wege myt tobehoringe und guder gut, dat se nicht hebben vor gekregen, men drow van jwen medeborgere vnd spotsche worde. Und en isz de sake ok nicht scharpliken gerichtet na jweme stasz rechte, also jwe ersamheit hebben wolden offt jw eder jwen sodaen roverie gescheen were. Ok vorbode gy in dem herveste, do myn gut to Revele quam, dat it numment ene mochte myn eder der Wiborgeschen gut kopen eder ok unsz wat wedder vorkope, alse wy van kristenheit afgesneden weren eder wy unse gut gerovet hedden. Wer jw edder jwe medeborger gene vitalie to vorkopende en hedden, so ene mochte wy vor reit gelt de ander ware nicht kopen und mosten myt ledigen handen van dar van. Wat gut ik eder en ander dar hadde, was vor jwer ersamicheit altomale Rusch gut, des ik dach dar nicht en hadde boven hundert marck Rusch gut anders, wan ik vor myn schat gekregen hadde, des my doch nicht helpen ene mochte. Ok verbot jwe ersamheit, dat numment mochte my traen kopen und bogerde gii van Hans Meckinck, den tran under jwe slotele to holden als et nover gut gewest hedde und mochte dar umme juwe vorbot unvorkoft ligge[n], my to groten spite und schaden. Ok schrivet jwe ersamheit, dat gii gerne togestedet hebben uit der stat Revele hy to Wyborch alle nottrofftige dinge na der olden woninge (!) und mer solt hyr to Wiborch gekomen sy in dussen twen jaren, wen Wyborch behoff hadde in 3 offte 4 jaren. Wo ser dat jw ersamheit darinne let sik bomerken, weer nicht mer gudes bynnen der stat Revele wen jwe nottroft und gii 1 jar lanck behoff hedden, dat en weer nicht desto beter vor de stat Revele, warumme scholden dan jwer ersamheit vordreten, dat hyr to Wyborch were ok so vele gudes, dat men kunde sik eyn jaer ofte 10 mede neren. Ik ene kan nicht merken, wat schaden dar de stat Revele dar aff hedde. Got en heft et nicht vorboden, lande und stede sik to vorbettern myt redelicheit, men dar is en luttik to vele hates bynnen der Revelschen muren, deme menen manne to groten schaden. Vorder umme de vnerliken boseginge, wo ik de Russen bosterken scholde myt bussen und ander were, dat et nicht uit jwer erliken raet gesocht isz, so wil ik et betugen, wan mer et darto kumpt, dat et eyn uit deme rade gesecht hefft myt der anderen partigen, de Fluwerck und Elsebet myt syck hedden, das se des myt der Godes hulpe nummer meer scholen over my to vullen brengen. Yk sy eyn kristenman und wet oppet veste, wat ik laten offte doen schal. Und en halde ik dat vor nene klene sake, dat an myn kristendom rort. Ok schrivet jwe ersamheit umme wynen salpeter, dat he nicht genomen eder my untholden is anders, men do her Erik Bialke den salpeter oppe de wage brachte, hadde he syk verluden laten vor gestlicke und wertlike, dat he den salpeter oppe de Russen voren wolde. Umme de worde hebbe gii den salpeter op jwen wagen liggende na mynes breves tokumpst, schulde he dan in der alle vortovinge mede volgen, so en si ik nicht plichtich darumme to schrivende, wente her Erik was belovet umme 4 eder 5 dussent marc an gude, so was he ok breves genoch, ok mochte he belovet wesen umme 2 ofte 3 scheppunt salpeter. Ok wuste jwe ersamheit wol, dat ik hyr to Wiborch und sunte Olevesborch niges gekomen was und dusse slote weren sere verblotet van bussenkrude und andereme tuge, des ik van nodes wegen to Revel kopen moste. Dat et Got vorbede, wat anval op dusse slote queme van Russen, der kristenheits vigende, und dusse slote van crudes halven gebreck hedden und se worden dar umme van der kristenheit und der cronen van Sweden gebracht, wo jwe ersamheit und de stat Revel dat vorantweren kunden, worde gy wol to. Und do ok helt ik jw ersamheit dar al vernuftich to, dat gii my dar mede bodenken scholden, dat ik so arch und unkristlik scholde wesen, de Russen und unkristene tegen de kristenheit besterken, dat my Got vorbede. Ik vormene wol, dat Jachim Barke und ander sodane lose boven sint dar bet belovet, wen ik eder ander, de alle dinck gerne to guden bestant hedden. Sy ik belovet van der cronen van Sweden und dem erwerdigen rikesrat umme 2 slote und lande to hebbende, so wert billick, dat ik myt jwe ersamheit umme ene klene sake belovet were. Ok isz et nicht to lovende, dat her Erik Balke heft sik sodane worde vorluden laten, den salpeter oppe de Russen to vorende to ere nutte und profit, darumme sende ik her Erik nu to jwe ersamheit, sik vorantworten und entleggen sodane wort und sake. Kan jwe ersamheit eme dat over betugen myt gestliken eder wertliken und my dar aff bowys schickende myt schrift, notarius eder ander recht boschet, he schal dar over hartliken gestraffet werden. Wert et eme ok nicht over betuget, als jwe ersamheits bref utwiset und myn salpeter schal my so ho&#x0364;nliken genomen wesen, so denke ik mynen schaden und hommot nicht vorgeves to hebben. My en is nicht van noden, dat ik schal jw ersamheit schriven eder bydden umme myn egene gut, dat ik redeliken gekoft hebbe und betalt by enen penninge. Ok mende ik, de stat van Revele wer ene stat van rechte und ene fryge kopstat, dar ik my ok seer op verlaten hebbe, des my und den mynen al anders weddervaren is. Ok sint hyr sedder so vele schepe tusschen gesegelt, dat jwe ersamheit hadden my wol mogen den salpeter gesant hebben, offte gy en nycht hedden gedacht myt fors to beholdende. Ok wuste jwe ersamheit wol, dat her Erik Balke nicht de macht en hadde sodane salpeter vor sin egene gelt to kopene, dat Got vorbede. Dar he hadde sick sodanen unvernuftich wort entfallen laten, so en hadde jwe ersamheit nicht tobehort, jwe ersammen wissheit in sin unvernuft to kerende. Dat mach Got weten, alle kristene und wyse lude, dat ik nicht so geck scholde wesen, den Russen und unkristenen salpeter eder were vorkopen. Got de schal schenden alle de gennen, de my dat hebben overgesacht und nicht betugen ene konen. Vorder hadde dar Hans Meckinck my 1 fat rumenige vor 1 pert verbutet, dat wort my dar ok vorboden und licht dar noch und vordervet, my to hommot und schaden. De stat van Revele en hedde dar geinen schaden af gehat, det se my den win hedden volgen laten to frunden behof. Jwe ersamheit let sick ser in velen stucken bomerken, dat wol mochte torugge bliven. Ok so schrivet jwe ersamheit, dat gy dickemals under mynen namen utgegeven habben laken, salt und gy anders gevunden hebben, dat it si oppe de Russen gevort etc. Ersamen her borgermester und radman, hebbe gii under mynen namen jwen egen borgern wat uitgegeven, is er egen profit. Dat jw ersamheit heft my eder den mynen folgen laten, hebbe wy dubbelt betalt. Ok sint de Russen van my eder den Wiborgeschen borger nicht so vet geworden, alse jwe ersamheit dencket. Ik kant myt myn schepsbock betugen, dat hyr nicht to Wyborch is gekomen in dem vergangene sommer nicht boven 2 hundert last soltes; kunde wy darmede dusse 2 slote und land und darmede Ruslant bospisen, dat konen alle wyse mans wol merken. Dar tegen kan ik betugen, de jwe de uppersten und medeborgere hebben boven 2 dusent last soltes myt win und ander tuch in de Nugen oppe de Russen gesant. Dat ander wil ik betugen: eyn bormester der stat Revele by namen her Johan Kullert heft van den Wyborchschen gekoft in dussen vorgangen sommer bowen jwer starke vorbot van deme sulven trane, de ut Ruslant und Nugen was gebracht; to Revele wil he seggen, dat he ene kofte to kerke edder kappelle behof, so mochte he so gerne van myneme trane darto gekoft hebben, de hyr under Wiborch gevallen is und nicht van dem Russchen trane. In jwe vorbot, dar sint er wol welke mer bynnen rades, de ik nu nicht nomen ene wil, dar gii al dor de vinger mede seen. Wil jwe ersamheit recht richten, so latet recht ummegaen den riken myt dem armen. Hadden de Revelschen borgere nicht mer myt den Russen gekopslaget er dage in friden und veiden, wer de Wyborchschen und demgeliken, do Swedenrik veidede myt den Russen, se weren nicht vele vetter to Revele, wen de Wyborgeschen. Und alle jw neringe hebbe gii gehat van den Russen. Warumme wil jwe ersamheit dat der krone van Swedens undersaten dat bonemen, dat gii sulvest al jwe dage gedaen hebben. Dat is jegen alle recht. Ok sint dar welke to Revele van den uppersten, se hebben de Sweden oppet nige gekerstent, dat wy nicht anders en heten wen ranevaren, dar nicht vele afkomende wert und dunket my en grot unvernuft to wesen. Vorder umme de Karelen, de solt hebben by culmeten gekoft ok hemliken in secke gestot und dar valsche merke op geschreven vnd se sint van deme gude geweken umme schaden halven; hebben se recht eder unrecht, hebbe gii myn gut genomen, so gyft et wel rede, dat gii ok mynen undersaten nemen, also my vaken boscheen is in dussen vorgangenne sommer. Doch dunket et my rat wesen, dat sodane gut tor stede blift. Vorder boven al hebbe ik gehort, dat jwe ersamheit heft vorschep to Lubeke, Danske und ander stede, darto nu over winter bynnen der stat Revele scharpliken vorboden und opgelecht by lyp, er und gut, dat numment schal den Wiborchschen eder den Abowschen gut vorkopen, schepen edder affkopen. Dat Got vorbeide, dat it so in der warheit is, dat wer eyn ewich unbestant vor der stat Revele und bleve dar over grot bestant torugge, dat ik nu nicht schriven ene kan ok mach. Jwe ersamheit wol sodan vorbot affsetten, na dem male sodan stucke sint opgelecht, schal et sick wol sulvest verbeden. Ik wilt so schicken, de Wiborchschen scholen jwer haven nein vordret doen in den ersten 4 jaren, sunder dat et anders wert. Ok schrivet jwe ersamheit, dat Hinrik Lule heft jw vorstaen laten van mynen dener Hinrik Werner, efte he sin gut nicht wedder ene krege, dat ik dar op saken wolde, und gii hebben dat gut in vorwaringe to Hermen Lubbinge besten. Na breves bowys van den hensen hadde jw ersamheit sodane gut deme schamelen manne und knechte gedacht weddertogevende, dat wer wol in jwer macht sunder breff van der hensen. Jwe ersamheit lecht my vele schone worde vor, und nemment my myn gut und den mynen, alse gii hebben Hans Detmar geschattet und Hans Meckinck, mynem dener sin gut myt fors affgenomen. Jwe ersamheit mach beschatten und nemen wat gii konen; allen den gennen, de gii beschatten eder nemen, de in myneme denste sin und mynen breff hebben oppe der krone van Swedens wegen hyr to Wyborch frii kopslagen mogen, wil ik al eren schaden oprichten und denke mynen schaden wedder to sokende, war ik kan. Hadde juwe ersamheit jwen wisheit gebruket und latet sodan hat, vorbot und vorboschrevene stucke, dat wer wert ene tunne goldes. Ok ysset vor ogen, jwe tonemmende hat und vorbot heft der krone van Sweden, Lyflant mer geschadet, wan my mogelik is to schrivende, und hebben de lande to hope gebunden in deme gantschen hate. Und dar wil vele quades uit digen. Ersamen her bormester und raed, dat ik so scharp hebb geschreven, kenne Got, ik sy darto gedwungen van hates vnd hommotes wegen, my und den mynen weddervaren is van der stat Revele. Und dunket my noch rat wesen umme bestandicheits wegen, dat jwe ersamheit sodane unfromelike stucke be tiden afsturet und latet malk dat sine wedder werden, allen den gennen, de de crone van Sweden und my anrort, so mach noch all dinck mytter hulpe Godes tome guden sinne komen. So hebbe ik Hinrick Lulen welke werve bevalen to jwer ersamheit myt den munde to wervende, dar jwe ersamheit mach loven tosetten. Worder schrivet jwe ersamheit umme Hans Elsebet, wanner he wedder van Lubecke queme, schal my ungewegert recht weddervaren. So is he myt ede so na in de hande gekomen, ofte it nicht anders en wert tuschen der stat Revele und my, wil ik my wol sulvest dar over richten. So schal her Erik Balke my dar welke laken und mer salpeter, swevel und ander tuch schicken, dat ik to slotes behof hebbe. Mach et my dar werden, so is et gut; oft et ok nicht mach wesen, so mot et sik bestaen. Ersamen her borgermester und raetman, nemet et jw so alle dinck vor, dat nicht quades uit en kumpt und dat gut und ewich bestant torugge blyft, alse jwer ersamheit Hinrick Lule wol underwisen schal. Jwer ersamheit deme almechtigen God bevelende. Geschreven op Wiborch des dinsdages vor palm dage int jaer dusent 5 hundert 3 etc. Erick Tursson, ridder.